राजस्थान में दोनों ही पार्टियों के सामने नेतृत्व की दुविधा
विश्लेषण-वसुंधरा-गहलोत एक जैसी स्थिति में कांग्रेस चाहती है कि हम मान लें राजस्थान में सब ठीक चल रहा है। Barkha Dutt's column - Leadership dilemma facing both the parties in Rajasthan

कांग्रेस चाहती है कि हम मान लें राजस्थान में सब ठीक चल रहा है। हाल ही में सावधानीपूर्वक आयोजित एक ‘फोटो-अपॉर्चूनिटी’ कार्यक्रम में कांग्रेस नेता केसी वेणुगोपाल ने माइक थामते हुए कहा कि विधानसभा चुनावों से पहले हम सब एक हैं। फ्रेम में अशोक गहलोत और सचिन पायलट भी शामिल थे। वेणुगोपाल की अटपटी हिंदी- जो पहले ही असंख्य मीम्स का विषय बन चुकी है- बता रही थी कि यह सब कितना प्रायोजित था।
हकीकत यह है कि गहलोत और पायलट के बीच रस्साकशी जारी है और निकट-भविष्य में इसका कोई समाधान नजर नहीं आ रहा। कांग्रेस के केंद्रीय नेतृत्व ने पायलट के समक्ष प्रस्ताव रखा था कि अगर वे राजस्थान छोड़ने को राजी होते हैं तो दिल्ली में उन्हें भूमिका दी जाएगी। उन्होंने मना कर दिया। गहलोत ने एक दिन भी इंतजार नहीं किया और पत्रकारों से चर्चा में धैर्य के गुणों की सराहना करने लगे। वे अपने नौजवान साथी और प्रतिद्वंद्वी पर कटाक्ष कर रहे थे!
पायलट की 31 मई की कथित डेडलाइन आकर चली गई, जबकि अफवाहें जारी रहीं कि वे कांग्रेस से अलग होकर अपनी पार्टी बनाएंगे। दिल्ली में अटकलों का दौर है कि यह गुज्जर नेता इन दिनों राजनीतिक रणनीतिकार प्रशांत किशोर के सम्पर्क में हैं, जो पिछले कुछ महीनों से बड़े लो-प्रोफाइल बने हुए हैं। वे बिहार में जमीनी स्तर पर अपना कैम्पेन चलाने की तैयारी कर रहे हैं।
एक अन्य कथानक के मुताबिक किशोर की कंसल्टेंसी फर्म आईपीएसी के एक पूर्व कर्मचारी से पायलट की अनेक राउंड की वार्ताएं हो चुकी हैं और वे कांग्रेस से अलग होने की स्थिति में अपने विकल्पों पर विचार कर रहे हैं। आरएलपी के हनुमान बेनीवाल ने पायलट के कांग्रेस से अलग होने की स्थिति में उन्हें अपना सहयोग देने की पेशकश रखकर अटकलों को जोर दे दिया है। अधिकतर कांग्रेस विधायक गहलोत के प्रति निष्ठावान हैं, जिससे उनकी राजनीतिक स्थिति बेहतर बन जाती है, लेकिन पायलट की बगावत कांग्रेस का खेल बिगाड़ सकती है। वैसे भी यह ऐसा चुनाव है, जिसमें एंटी-इंकम्बेंसी के चलते पार्टी पहले ही बैकफुट पर है।
लेकिन पायलट को जल्द ही कोई फैसला करना होगा। वे पहले ही इस उम्मीद में जरूरत से ज्यादा समय ले चुके हैं कि प्रियंका गांधी ने उनसे जो वादा किया था, उससे उन्हें कोई लाभ हो सकता है। एक स्रोत के मुताबिक अपने सुझाव की अनदेखी के बाद प्रियंका पीछे हट गई हैं। राजस्थान पर पंजाब की छाया मंडरा रही है। याद रखें कि ये प्रियंका ही थीं, जिन्होंने नवजोत सिंह सिद्धू को आगे किया था और पार्टी में दो सत्ता-केंद्रों को बढ़ावा दिया था। कांग्रेस राजस्थान में वही गलती नहीं दोहराना चाहती, लेकिन वह पायलट को भी गंवाना नहीं चाहती है।
गहलोत- जो कि सम्भवतया आखिरी बार चुनाव-मैदान में उतर रहे हैं- कोई समझौता करने के मूड में नहीं हैं। सबका ध्यान पायलट की बगावत पर केंद्रित है, जबकि गहलोत भी तब विद्रोह कर बैठे थे, जब पार्टी ने आग्रह किया था कि वे प्रदेश अध्यक्ष की भूमिका निभाएं और राज्य की कमान पायलट को सौंप दें। कांग्रेस के लिए आशा की इकलौती किरण यही है कि राजस्थान में भाजपा भी नेतृत्व के संकट के दौर से गुजर रही है। अगर आप राजस्थान में नहीं रहते या वहां की राजनीति को करीब से फॉलो नहीं करते तो आपको यह बात अजीब लग सकती है।
आप मान सकते हैं कि मुख्यमंत्री पद के लिए वसुंधरा राजे ही इकलौता चेहरा हैं। जबकि सच्चाई यह है कि अगर कर्नाटक में भाजपा की बुरी गत नहीं हुई होती तो पार्टी वसुंधरा को चुनाव अभियान का चेहरा नहीं बनाने का मन बना चुकी थी। 2018 में राजस्थान में भाजपा की हार के बाद वसुंधरा को विपक्ष का नेता तक नहीं बनाया गया था। इसके बजाय पार्टी ने दूसरे नेताओं को प्रमोट किया, जैसे पहली बार विधायक बने सतीश पूनिया को प्रदेश अध्यक्ष बना दिया गया, गजेंद्र शेखावत को कैबिनेट मंत्री का पद दे दिया गया आदि। वसुंधरा ने धैर्य बनाए रखा और पीछे नहीं हटीं। उन्होंने राज्य के विभिन्न मंदिरों की यात्राएं करने में स्वयं को व्यस्त रखा।
लेकिन कर्नाटक ने भाजपा के समीकरण गड़बड़ा दिए हैं। सिद्धारमैया और शिवकुमार के बीच प्रतिद्वंद्विता के बावजूद वहां कांग्रेस को जैसी बड़ी जीत मिली है, उसके पीछे येदियुरप्पा को दरकिनार करना भी एक कारण था। भाजपा समझ गई है कि राज्यों के चुनावों में डबल इंजिन मॉडल नहीं चलता है और मोदी के चेहरे पर क्षेत्रीय चुनाव नहीं जीते जा सकते हैं। अगर भाजपा वसुंधरा को चुनाव प्रचार अभियान की कमान नहीं सौंपती है और इधर कांग्रेस भी नेतृत्व के प्रश्न पर गड़बड़ा जाती है तो वसुंधरा व गहलोत खुद को रणनीतिक रूप से एक जैसी स्थिति में पाएंगे!
(ये लेखिका के अपने विचार हैं)